EARTH ตีปีกรับผลดีถ่านหินขาขึ้น ฟุ้งปี 60 ดันยอดขายเข้าเป้า 12 ล้านตัน
EARTH ตีปีกรับผลดีถ่านหินขาขึ้น ฟุ้งปี 60 ดันยอดขายเข้าเป้า 12 ล้านตัน
4 พ.ย. 2559

นายขจรพงศ์ คำดี ประธานกรรมการบริหาร บริษัท เอ็นเนอร์ยี่ เอิร์ธ จำกัด (มหาชน) หรือ EARTH เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า จากสถานการณ์ราคาถ่านหินที่ดีดตัวกลับขึ้นทำนิวไฮในรอบ 4 ปี โดยปัจจุบันดัชนี Newcastle ปรับตัวขึ้นมาอยู่ที่กว่า 100 เหรียญสหรัฐ/ตันจากราคาต่ำสุดอยู่ที่ประมาณ 54 เหรียญสหรัฐ/ตัน ส่งผลให้บริษัทได้รับผลดีค่อนข้างมาก
ขณะที่ในประเทศจีนความต้องการถ่านหินยังคงที่ แต่ผู้ประกอบการถ่านหินในประเทศจีนลดลงหลังรัฐบาลจีนทำการปิดเหมืองที่ไม่ได้มาตรฐาน ส่งผลให้บริษัทมีกำไรเพิ่มขึ้น เนื่องจากบริษัทมีดีมานด์อยู่ในมือ จากการที่บริษัทมีบริษัทย่อยอยู่ที่ประเทศจีนคือ Guangdong Energy Earth Co.,ltd ซึ่งบริษัทถือหุ้น 100% รวมทั้งมีลูกค้าในจีนกว่า 50%
นอกจากนี้ ในส่วนของโมเดล Collecting ซึ่งเป็น 1 ใน 4 โมเดลธุรกิจของบริษัท คือการที่บริษัทเป็นตัวแทนโรงไฟฟ้ารัฐบาลจีน จะรวบรวมถ่านหินจากเหมืองขนาดกลางและขนาดเล็กนำส่งโรงไฟฟ้าในประเทศจีน โดยจะทำการซื้อขายในสกุลเงินหยวน ทำให้บริษัทมีโอกาสทางธุรกิจมากที่สุดในประเทศจีน
ทั้งนี้ในปี 60 บริษัทมีความพร้อมในการซื้อขายกับลูกค้าในประเทศจีน ซึ่งมีออเดอร์ค่อนข้างสูง หลังได้รับความช่วยเหลือจากธนาคารกสิกรไทยในเรื่องของสินเชื่อซึ่งได้ทำเรื่องเป็นที่เรียบร้อยแล้ว
“ปี 58 บริษัททำยอดได้ประมาณ 800,000 ตัน และปี 59 ทำยอดได้ประมาณ 2,000,000 ตัน สำหรับปี 60 คาดว่าจะเพิ่มขึ้นอีกประมาณ 1,000,000-2,000,000 ตัน เนื่องจากมีลูกค้าที่ต้องการให้บริษัท Collecting มากพอสมควร ซึ่งทั้งหมดนี้คาดว่าจะเป็นโรงไฟฟ้าของรัฐบาลจีน ซึ่งปัจจุบันบริษัทให้ความสำคัญกับลูกค้าที่เป็นโรงไฟฟ้าของรัฐบาลจีนค่อนข้างมาก” นายขจรพงศ์กล่าว
ขณะที่ Mining อีกหนึ่งโมเดลของธุรกิจบริษัท ซึ่งบริษัทมีเหมืองอยู่ที่ประเทศอินโดนีเซีย หลังราคาถ่านหินเริ่มฟื้นตัวบริษัทจึงมีการวางแผนเพิ่มกำลังการผลิตขึ้น ซึ่งคาดว่าจะเห็นความชัดเจนในไตรมาส 1/60
 
ส่วนคำถามที่ว่า “จากสถานการณ์ราคาหุ้นกลุ่มถ่านหินที่ปรับตัวขึ้นทั้งหมดซึ่งรวมถึง EARTH ด้วยนั้น บริษัทสามารถพูดถึงภาพรวมของราคาถ่านหินทั้งในปีนี้และปีหน้า รวมถึงตัวบริษัทว่าอย่างไรบ้าง”
นายขจรพงศ์ ตอบว่า “นักลงทุนมั่นใจได้ว่าบริษัทมีซัพพลายที่สามารถส่งมอบสินค้าให้ลูกค้าได้อย่างน้อย 10 ปี เนื่องจากบริษัทมีเหมืองเป็นของตัวเอง ฉะนั้นการลงทุนใน EARTH อยากให้ถือเป็นการลงทุนในระยะยาว ขณะที่บริษัทมองการเจริญเติบโตปีนี้ไว้ที่ 11,000,000 ตัน ส่วนในปี 60 ตั้งเป้าไว้ที่ 12,000,000 ตัน อย่างไรก็ตาม ในเดือนธ.ค. จะมีการประชุมเรื่องแผนอีกครั้งหนึ่งโดยการประชุมครั้งนี้จะมีปัจจัยเรื่องของถ่านหินเข้ามาประกอบด้วย ทั้งนี้ ถือเป็นความโชคดีของบริษัทที่เข้าไปลงทุนในประเทศจีนค่อนข้างนานและได้รับการสนับสนุนจากลูกค้าเป็นอย่างดี”